**Muistilista – Tekoäly ja sopimusten laadinta**

Muistilista tehty neutraalista näkökulmasta tilanteeseen, jossa yhtiön työntekijöitä ohjeistetaan tekoälysovelluksen käytöstä yrityksen sopimusluonnosten laatimisessa.

**HUOM.! Tämä muistilista ei ole kattava eikä sellaisenaan ole riittävä ohjeistus käytännön tilanteisiin. Ohjeistuksen käyttö yritystoiminnassa vaatii juridisen asiantuntijan tarkistusta ja korjauksia.**

 ***LUONNOS 0.1 - Tammikuu \_\_, 20\_\_***

**Tekoälyn/AI:n käyttö sopimusten laadinnassa**

* **eräitä huomioitavia seikkoja 1/2024**

***Johdanto:***

Tekoälyä (AI) voi käyttää ja jo laajalti käytetäänkin erilaisten sopimusten laadintaprosessissa. AI pystyy analysoimaan suuria määriä dataa ja juridisia dokumentteja. Teoriassa AI pystyy laatimaan nopeasti ja tehokkaasti myös sopimusluonnoksia ja AI:n käyttäjä voi toivoa pärjäävänsä ilman juristeja tai ainakin säästävänsä huomattavasti juristikuluissaan. Erityisesti sopimuksen standardilausekkeiden tuottaminen (esim. luottamuksellisuuspykälät, force majeure, riidanratkaisulausekkeet jne.) voi onnistua AI:ltä laadukkaasti. Sopimuksen keskeisten sisältölausekkeiden tuottaminen sen sijaan onnistuu AI:ltä toistaiseksi vaihtelevilla lopputuloksilla ja toisinaan AI:n tarjoama luonnos voi olla täysin epäsopiva käyttötarkoitukseensa.

***AI:n sopimuskäytön ongelmakohtia:***

* *Rajoitettu ymmärrys.* Tekoälymalleista puuttuu inhimillinen intuitio ja arviointikyky, joita tarvitaan tiettyjen sopimuslausekkeiden vivahteiden ymmärtämiseen ja konsensuksen rakentamiseen sopijapuolten välillä. Jokin sopimusehto voi olla täydellinen yhdelle osapuolelle sen erityisen liiketoimintatavan vuoksi, mutta tuhoisa toiselle. Kuka havaitsee tämän ja varmistaa, että AI ottaa nämä vivahteet huomioon?
* *Yksittäistapausten käsittely.* AI pystyy huonosti tunnistamaan tai ei tunnista lainkaan uusia yksittäistapauksen olosuhteita tai erityistarpeita.
* *Eettiset huolenaiheet*. Kuka on vastuussa koodista, joka tukee AI:n tuotosta? Mitä vinoumia AI:hin on voitu siirtää jopa tarkoituksella? Mitkä mahdolliset virheelliset alkuoletukset päätyvät luonnoksiin?
* *Vastuut*. AI:n tuottamat virheet voivat tulla kalliiksi. Kuka on virhetapauksissa vastuussa epäsopivista ja virheellisistä sopimuslausekkeista? Yleensä epäselviä lausekkeita tulkitaan sopimuksen laatijan vahingoksi eli AI:n käyttäjä vastaisi epäselvyyksistään.
* *Muuttuva lainsäädäntö.* Uutta sopimuksentekoa rajoittavaa tai ohjaavaa lainsäädäntöä tulee jatkuvasti lisää ja toistaiseksi AI ei ole kykenevä kuukausitasolla tai edes vuositasolla huomioimaan uusia lakeja ja asetuksia.
* *Muuttuva oikeuskäytäntö.* Uusia sopimuksia ja yrityksiä koskevia oikeustapauksia tulee jatkuvasti lisää ja toistaiseksi AI ei ole kykenevä kuukausitasolla tai edes vuositasolla huomioimaan uutta oikeuskäytäntöä. Lisäksi on huomattava, että AI on jopa eräissä tapauksissa luonut/keksinyt täysin fiktiivisiä oikeustapauksia ja esittänyt ne AI:n käyttäjälle todellisina tapauksia.

***AI-sovelluksen käyttötaito:***

Promptaus (kehotteiden/syötteiden kirjoittaminen). Promptauksella/kehotteella tarkoitetaan AI:n yhteydessä syötteen antamista, yleensä tekstin muodossa, AI:n kielimalliin, joka sitten tuottaa asiaankuuluvan vastauksen tai tuloksen annetun syötteen perusteella. Yksilöity ja sopimusjuridisesti tarkka kehote on välttämätön, jos AI:n avulla halutaan tuottaa käyttökelpoisia sopimusluonnoksia. Mitä paremmin AI:n käyttäjä tuntee sopimusjuridiikkaa, sitä parempia kehotteita hän pystyy kirjoittamaan. Hyvin laadittu kehote vähentää virheriskiä ja epäselvyyksiä sekä tuottaa parempia AI-sopimusluonnoksia.

***AI:n lopputuotoksen tarkistus:***

AI:n tuottaman sopimusluonnoksen tarkistaminen ja käyttökelpoisuusarviointi edellyttää kokemusta sopimusten laadinnasta ja sopimusjuridiikan osaamista. AI:n käyttäjän tulee pystyä arvioimaan, onko AI:n tuottama sopimusluonnos ylipäätään oikea sopimustyyppi ja lisäksi juuri tässä sopimuskategoriassa hänen tarpeisiinsa sopiva sekä ovatko hänen yrityksensä mahdolliset erityisolosuhteet huomioitu riittävällä tavalla luonnoksessa.

***Yhteenveto:***

AI:n avulla saadaan luoduksi alustavia sopimusluonnoksia nopeasti ja edullisesti. Kuinka hyviä ja toimivia ne ovat, riippuu AI:n käyttäjän taidosta kirjoittaa kehotteita AI:lle sekä kyvystä tarkistaa ja muokata AI:n tarjoamaa sopimusluonnosta eteenpäin käyttökelpoiseksi versioksi.